**מדוע יהודי בריטניה מבועתים**

כשהרב הראשי של בריטניה, אפרים מירוויס, לא יכול היה להמשיך להתעלם מהפחד והבהלה שפשטו בקרב הקהילה שלו וחש שעליו להתערב באופן תקדימי בתקופת בחירות ולמתוח ביקורת על קורבין, רבים מתומכיו של מנהיג הלייבור טענו כי המהלך היה מונע אך ורק מעמדתה התקיפה של מפלגת הלייבור בעניין הכיבוש הישראלי, לרבות הכרתה במדינה פלסטינית ותמיכתה באמברגו נשק על ישראל.

כשגדעון לוי הכריז בטור שלו בעיתון הארץ כי יהודי בריטניה מתנגדים לקורבין מפני שהם ״רוצים ראש ממשלה שיתמוך בישראל; כלומר, יתמוך בכיבוש״, וש״האסטרטגיה החדשה והיעילה של ישראל והממסד הציוני מתייגת כל שוחר צדק כאנטישמי, וכל ביקורת על ישראל כשנאת יהודים״ – הוא חזר למעשה על טענה זו: המניע של הקהילה היהודית לביקורת הוא התנגדותה ההיסטרית למנהיג פרו-פלסטיני ותו לא. זה מה שהביא אותם, לטענתו (בשיתוף פעולה צמוד עם ״מנגנוני התעמולה הישראלית״), לצאת נגד קורבין ולהוציא ״חוזה על ראשו״, לא פחות.

כל זה שטויות במיץ. ניתן היה לחשוב שממשלות עבר בבריטניה מעולם לא הטילו אמברגו נשק על ישראל או תמכו בעצמאות פלסטינית.

למעשה, במהלך שנות ה-70 וה-80 סירבו כמה וכמה ממשלות בריטיות למכור נשק לישראל. החלטתה של ממשלת ימין בראשות אדוורד הית׳ למנוע מנשק להגיע לישראל בשעת צרתה, במהלך מלחמת יום הכיפורים ב-1973, הייתה במיוחד שנויה במחלוקת. ב-1980 כתב ראש ממשלת ישראל דאז, מנחם בגין, לראש הממשלה השמרנית של בריטניה מרגרט ת׳אצ׳ר והפציר בה לשקול מחדש את המגבלה הבריטית על מכירת נשק לישראל. היא דחתה את בקשתו.

מדינות אירופיות אחרות, שוודיה ביניהן, כבר הכירו רשמית במדינה פלסטינית. ובכל זאת לא שמענו מנהיגים יהודים מגנים את ממשלת שוודיה על כך שהיא מעודדת אנטישמיות.

הפרלמנט הבריטי הכריע לטובת הכרה במדינה פלסטינית עצמאית ב-2014. השמיים לא נפלו.

רבים מתומכי ישראל היהודים בבריטניה – ביניהם לא מעט ישראלים – תומכים בהקמת מדינה פלסטינית עצמאית. בו בזמן, יהודים בריטים רבים מתקשים לקבל את העוינות של מפלגת הלייבור כלפי ישראל.

דבר מכל אלה לא מסביר את החרדה והמצוקה שפשטה בקרבם, ודבר מכל אלה לא מוכיח את צדקת טענתו של לוי כי יהודי בריטניה מטשטשים ״במתכוון״ את הגבול בין עמדות אנטי-ישראליות לעמדות אנטישמיות. אין קשר בין כל זאת לבין התקריות האנטישמיות הרבות שתועדו בשורות המפלגה, לרבות הכחשת שואה ואיומים אלימים, אשר בעקבותיהן נחקרה המפלגה על-ידי הנציבות לשוויון וזכויות אדם שהלייבור עצמה הקימה.

הסיבה למצוקת הקהילה היא אחרת.

נרטיב מסוכן בהרבה עומד מאחורי ההאשמות כי יהודי בריטניה אינם מבחינים בין ביקורת על ישראל לבין אנטישמיות. זוהי רמיזה ברורה לכך כי נאמנותם האמיתית של יהודי בריטניה היא לישראל, וכי האשמות בדבר אנטישמיות הן רק מעטה לפעילותם של יהודי בריטניה כמשת״פים של ישראל, סוכני תעמולה מטעמה המבקשים למשטר את השיח.

כמה וכמה חברי לייבור האשימו יהודים בשיתוף פעולה עם מדינת ישראל ובנאמנות אליה על חשבון בריטניה, ואף ראו בהם כנושאים באחריות על מעשיה של ממשלת ישראל. הטענה האנטישמית בדבר נאמנות כפולה בקרב יהודים אינה חדשה כהוא זה. בדיוק משום כך תמיכתו של לוי באישומים מעין אלה מטרידה כל-כך, בכותבו, ״האם יהודי בריטניה הם בריטים על תנאי? למי נתונה נאמנותם?״

יש ליהודי בריטניה את כל הסיבות להאמין שאוירה זו רק תחריף תחת ממשלה בראשותו של קורבין. יש לפיכך חשש ממשי כי יהודי בריטניה ימצאו עצמם מואשמים במעשיה של מדינת ישראל. נסו לדמיין לרגע מה יקרה אם יתגלע עוד סבב של לחימה בעזה, או אם תפרוץ מלחמת לבנון שלישית. לא צריך להיות פרנואיד כדי לחשוש שבאוירה הנוכחית, הזרועה רטוריקה מסוכנת והסתה, יהודים ימצאו עצמם על הכוונת אם המצב במזרח התיכון ייצא משליטה.

גם כאן, גדעון לוי אינו מתגלה כבן בריתם של יהודי בריטניה. הוא מכריז (בשוגג, הן מבחינה מוסרית והן מבחינה היסטורית) שהכיבוש הישראלי הוא ״המניע החזק ביותר לאנטישמיות כיום״. הסבטקסט ברור; מי שתומך בישראל מזמן לעצמו תגובת נגד אנטישמית.

ממשלת לייבור תהיה כמובן רשאית לשקול מחדש את המדיניות שלה כלפי ישראל ולבקר את ממשלת ישראל. יהיה תמוה אם לא תעשה כן, לאור המדיניות של ממשלת ישראל וכמה ממהלכיה בשנים האחרונות. אולם המניע של קורבין יוטל בספק, ודרג ההנהגה של הלייבור יכול להאשים בכך רק את עצמו.

ללא כל ספק, עבור לא מעט ממקורביו ותומכיו של קורבין בקרב המפלגה, ישראל משמשת מקל זמין לתקוף בו יהודים. וזוהי הסיבה שהרב הראשי מירוויס חש שעליו להתערב.